Барыс Давыдавіч

Барыс Давыдавіч (зг. 1216) — князь полацкі вядомы толькі са звестак Васіля Тацішчава, сапраўднасць якіх дыскусійная.

Полацкі князь Барыс Давыдавіч не згадваецца захаванымі старажытнарускімі і нямецкімі крыніцамі. Васіль Тацішчаў са спасылкай на сваю выпіску з Полацкага летапісу, г. зв. «Аповесць пра Святохну», паведамляе пад 1217 годам, што князь Барыс ажаніўся другім шлюбам са Святохнай, дачкой паморскага князя Казіміра, і ў гэтым шлюбе меў сына Уладзіміра-Войцеха.

Святохна прыняла праваслаўе, але трымала пры сябе ксяндза. Як мачаха ненавідзела сыноў Барыса з першага шлюбу — Васільку і Вячку, праз баяр даводзіла ім думку прасіць бацьку пра ўдзелы ў Дзвінскія воласці. Барыс адпусціў сыноў са шкадаваннем, а мачаха, у адсутнасць маладых князёў, пачала гнаць адданых ім баяр і ўзводзіць сваіх памаран на вышэйшыя ўрады ў Полацкім княстве.

Незадаволеныя палачане патрабавалі выгнання чужынцаў і вяртання старэйшых сыноў Барыса. Тады Святохна ад імя тысяцкага Сімеона, пасадніка Воіна і ключніка Дабрыні, сваіх галоўных праціўнікаў, сфальсіфікавала ліст да пасынкаў з перакананнямі скінуць бацьку са стальца, пакараць мачаху і зводнага брата Уладзіміра. Ліст перадалі князю Барысу, абвінавачаныя баяры кляліся ў нявіннасці, але прыхільнікі Святохны забілі іх. Шмат хто паверыў ва ўсё гэта, але Васілька Барысавіч знайшоў спосаб выкрыць паклёп мачахі. У дзень Спаса палачане паўсталі па вечавым звоне, узялі Святохну пад варту, забілі або выгналі ўсіх памаран і, не зрабіўшы злога князю Барысу, адправілі баяр па яго сына Васільку.

Звесткі Тацішчава выклікаюць шмат спрэчак. Па-першае, ёсць думка, што падзеі не сапраўдныя, а толькі гістарычны памфлет Тацішчава на нямецкае засілле пры расійскім імператарскім двары яго часу. Па-другое, калі падзеі сапраўдныя, у якім годзе яны адбываліся. Магчыма, з нейкай нагоды летапісец толькі запісаў падзеі летапіс пад 1216 годам, а адбываліся яны раней. Такой нагодай імаверна магла быць смерць полацкага князя Уладзіміра ў тым самым 1216 годзе і падзеі пасля яе. Некаторыя даследчыкі лічаць, што Барыс Давыдавіч мог княжыць да Уладзіміра, тое бок пасля Усяслава Васількавіча. Па-трэцяе, многія радаводы атаясняюць сыноў Барыса — Васільку і Вячку, адпаведна, з вядомымі асобамі герцыкскага князя Усевалада і кукенойскага князя Вячкі, што найбольш спрэчна ў выпадку Васількі і Усевалада.

 Літаратура 
 Rymar Edward Rodowód książąt pomorskich. — Szczecin, 1995. — T.1. — 323 s. — S. 215, 218.
 Rymar Edward Rodowód książąt pomorskich. — Szczecin: Książnica Pomorska, 2005. — ss. 607: il., mapy. — ISBN 83-87879-50-9



Катэгорыя:Князі полацкія
Катэгорыя:Памерлі ў XII стагоддзі
Катэгорыя:Кіраўнікі Еўропы XII стагоддзя